KOMISIJOS REGLAMENTAS (ES) Nr. 86/2010
2010 m. sausio 29 d.
iš dalies keičiantis Tarybos reglamento (EB) Nr. 1005/2008 I priedo nuostatas dėl sąvokos „žuvininkystės produktai“ apibrėžties ir iš dalies keičiantis Komisijos reglamento (EB) Nr. 1010/2009 nuostatas dėl keitimosi informacija apie trečiųjų valstybių laivų patikrinimus ir administracinių susitarimų dėl sugautų žuvų kiekio sertifikatų
EUROPOS KOMISIJA,
atsižvelgdama į Europos Sąjungos sutartį ir į Sutartį dėl Europos Sąjungos veikimo,
atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008 (1), nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, visų pirma į jo 9 straipsnio 1 dalį, 12 straipsnio 5 dalį, 51 straipsnio 3 dalį ir 52 straipsnį,
kadangi:
(1)
Reglamentas (EB) Nr. 1005/2008 taikomas žuvininkystės produktams, kuriems taikoma jo 2 straipsnyje pateikta apibrėžtis. To reglamento I priede išvardyti produktai, kuriems žuvininkystės produktų apibrėžtis netaikoma. Tas sąrašas gali būti kasmet peržiūrimas, todėl dabar turi būti iš dalies pakeistas remiantis nauja informacija, surinkta vykdant Reglamento (EB) Nr. 1005/2008 20 straipsnio 4 dalyje numatytą administracinį bendradarbiavimą su trečiosiomis šalimis.
(2)
2009 m. spalio 22 d. Reglamente (EB) Nr. 1010/2009 (2), kuriuo nustatomos išsamios Tarybos reglamento (EB) Nr. 1005/2008 įgyvendinimo taisyklės, nustatyti, inter alia, valstybių narių atliekamų patikrinimų uostuose standartai. Kad valstybės narės galėtų taikyti to reglamento 4 straipsnio c ir d punktuose pateiktus patikrinimų standartų kriterijus, informacija apie trečiųjų valstybių laivų patikrinimus turėtų būti elektroninėmis priemonėmis perduodama Komisijai, o Komisija tą informaciją perduoda kitoms valstybėms narėms.
(3)
Administraciniai susitarimai, pagal kuriuos sugautų žuvų kiekio sertifikatai surašomi, tvirtinami ar teikiami elektroninėmis priemonėmis arba pagal kuriuos tuos sertifikatus gali atstoti elektroninės atsekamumo sistemos, kurias naudojant būtų užtikrinama tokia pati valdžios institucijų vykdoma kontrolė, turi būti išvardyti Reglamento (EB) Nr. 1010/2009 IX priede. Kadangi sudaryta naujų administracinių susitarimų dėl sugautų žuvų kiekio sertifikatų, tas priedas turėtų būti atnaujintas.
(4)
Todėl reglamentus (EB) Nr. 1005/2008 ir (EB) Nr. 1010/2009 reikėtų atitinkamai iš dalies pakeisti.
(5)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1005/2008 pakeitimai
Reglamento (EB) Nr. 1005/2008 I priedas iš dalies keičiamas taip, kaip nurodyta šio reglamento I priede.
2 straipsnis
Reglamento (EB) Nr. 1010/2009 pakeitimai
Reglamentas (EB) Nr. 1010/2009 iš dalies keičiamas taip:
1)
4 straipsnis papildomas šia dalimi:
„Jei valstybės narės taiko pirmos dalies c ir d punktuose nurodytus patikrinimo standartų kriterijus, jos nedelsdamos praneša Komisijai tikrinamo trečiosios valstybės laivo pavadinimą bei vėliavą ir patikrinimo datą. Komisija šią informaciją perduoda kitoms valstybėms narėms.“
2)
IX priedas iš dalies keičiamas taip, kaip nurodyta šio reglamento II priede.
3 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 29 d.